Na temelju članka 77., stavka 7. Zakona o visokom obrazovanju i znanstvenoj djelatnosti (NN 119/22) i članka 97., stavka 4. Statuta SVEUČILIŠTA U ZAGREBU, PRIRODOSLOVNO-MATEMATIČKOG FAKULTETA, KLASA: URBROJ: od X.X.2023. (dalje: Statut PMF-a), na prijedlog Fakultetskog kolegija od X.X. 2023., dekan donosi

 **PRAVILNIK O STEGOVNOJ ODGOVORNOSTI STUDENATA**

**SVEUCILISTA U ZAGREBU PRIRODOSLOVNO-MATEMATIČKOG FAKULTETA**

**I. OPĆE ODREDBE**

**Članak 1.**

1. Ovim Pravilnikom o stegovnoj odgovornosti studenata (dalje: Pravilnik) Sveučilišta u Zagrebu Prirodoslovno-matematičkog fakulteta (dalje: Fakultet) uređuje se stegovna odgovornost studenata, opis stegovnih djela, stegovni postupak, stegovne mjere koje se izriču studentima u slučaju počinjenja stegovnih djela te zbog grubog narušavanja ugleda Sveučilišta i Fakulteta.
2. Odredbe ovog Pravilnika odnose se na sve studente prijeddiplomskih/preddiplomskih, diplomskih, integriranih prijediplomskih/preddiplomskih i diplomskih te poslijediplomskih studija koji se izvode na Fakultetu dok su upisani na Fakultet i dok imaju status studenta.
3. Pojmovi koji se koriste u ovom Pravilniku, a koji imaju rodni značaj, bez obzira na to koriste li se u muškom ili ženskom rodu, obuhvaćaju na jednak način muški i ženski rod.

**Članak 2.**

1. Studenti su dužni poštovati pravila vezana za izvedbu studija i opće akte Sveučilišta i Fakulteta, pridržavati se pravila kulturnog ponašanja i pristojnosti prema nastavnicima, suradnicima i drugim zaposlenicima Fakulteta ili Sveučilišta, prema studentima, građanima i drugim osobama u prostorijama Fakulteta ili Sveučilišta odnosno izvan prostorija Fakulteta ili Sveučilišta kada izvršavaju obveze ili sudjeluju u aktivnostima vezanim uz status studenta (npr. terenska nastava, sudjelovanje u radu sveučilišnih i drugih tijela i sl.), kao i čuvati ugled studenata Fakulteta ili Sveučilišta, te se ponašati sukladno Etičkom kodeksu Sveučilišta u Zagrebu.
2. Skrivljena povreda dužnosti iz stavka 1. ovog članka povlače za sobom stegovnu odgovornost studenata.
3. Studentu ne može biti izrečena stegovna mjera za one povrede dužnosti koje, prije nego što su bile učinjene, nisu bile propisom, ovim Pravilnikom ili drugim općim aktom određene kao stegovna djela.
4. Prekršajna ili kaznena odgovornost studenta po nekoj drugoj pravnoj osnovi ne isključuje njegovu stegovnu odgovornost.

 **II. STEGOVNA DJELA**

**Članak 3.**

Lakšim stegovnim djelima smatraju se:

1. neprimjereno i nedolično ponašanje prema nastavnicima, suradnicima i drugim zaposlenicima Fakulteta ili Sveučilišta ili prema studentima,
2. svako neprihvatljivo ponašanje kojim se narušava higijena i čistoća prostorija, te okoliša Fakulteta i fakultetskih odsjeka ili koje je dovelo ili moglo dovesti do oštećenja imovine fakulteta i imovine zaposlenika,
3. ometanje izvođenja nastave, narušavanje reda i pravila utvrđenih za bilo koji oblik nastave i kršenje kućnog reda Fakulteta i fakultetskih odsjeka, osim ako zbog težina povrede nisu ostvarena obilježja težeg stegovnog djela,
4. svaka druga povreda dužnosti koja nije dovela do težih posljedica,
5. neovlašteno korištenje ili zlouporaba opreme Fakulteta ili fakultetske internetske mreže, osim ako zbog težina povrede nisu ostvarena obilježja težeg stegovnog djela.

**Članak 4.**

Težim stegovnim djelima smatraju se:

1. posebno nepristojan i nekorektan odnos ili nasilno ponašanje prema nastavnicima, suradnicima i drugim zaposlenicima Fakulteta, te prema vanjskim suradnicima, studentima i građanima u prostorima Sveučilišta i Fakulteta, odnosno tijekom sudjelovanja u aktivnostima vezanim uz studij,
2. namjerno oštećivanje imovine Fakulteta ili imovine njegovih zaposlenika i/ili uništavanje i otuđenje knjižničnog fonda, te prouzročenje štete na inventaru i materijalnim sredstvima Fakulteta i u ostalim prostorima i sredstvima koje Fakultet daje studentu na raspolaganje u svrhu aktivnosti vezanih uz studij,
3. krivotvorenje studentske isprave ili drugih dokumenata vezanih uz studij i ostvarivanje studentskih prava (npr. potvrda o statusu studenta i drugih potvrda), te svako neovlašteno unošenje podataka u odgovarajuće računalne sustave,
4. zlouporaba studentske isprave (upotreba tuđe studentske iskaznice kao svoje ili davanje svoje iskaznice drugoj osobi na neovlašteno korištenje),
5. pristupanje ispitu ili drugoj provjeri stečenih ishoda učenja iz određenog kolegija, a da student prethodno nije regulirao svoj status (obavio upis, testiranje, ishodio odobrenje za nastavak studija i sl.), odnosno ako student nije ispunio uvjete za pristupanje ispitu ili drugoj provjeri stečenih ishoda učenja,
6. davanje lažnih podataka ili poduzimanje postupaka temeljem kojih student ostvaruje neko pravo koje mu ne pripada, a osobito prezentiranje tuđeg rada kao svojeg,
7. posredno ili neposredno nuđenje novca, usluge ili druge koristi, te svaki drugi utjecaj na nastavnika, suradnika ili drugog zaposlenika Fakulteta ili Sveučilišta u cilju polaganja ispita ili druge provjere stečenih ishoda učenja ili ostvarenja bilo kakve druge koristi na Fakultetu ili izvan Fakulteta na temelju statusa studenta,
8. lažno predstavljanje i angažiranje drugih osoba za pohađanje nastave i/ili polaganje ispita ili drugog oblika provjere stečenih ishoda učenja, korištenje tuđeg identiteta ili davanje dozvole za korištenje vlastitog identiteta u svrhu postizanja uspjeha na ispitu ili drugom obliku provjere stečenih ishoda učenja,
9. grubo narušavanje reda i pravila utvrđenih za bilo koji oblik nastave ili kršenje kućnog reda Fakulteta i fakultetskih odsjeka,
10. ometanje izvođenja nastave te narušavanje reda i pravila utvrđenih za ispite ili druge provjere stečenih ishoda učenja,
11. posjedovanje ili korištenje nedopuštenih pisanih materijala ili elektroničkih uređaja (elektronički uređaji, odnosno „pametni uređaji“ poput računala, mobitela, pametnog sata i sl.) tijekom ispita ili drugog oblika provjere stečenih ishoda učenja,
12. komunikacija s drugim osobama tijekom ispita ili druge provjere stečenih ishoda učenja (npr. uporaba aplikacija za dopisivanje, elektroničke pošte, slušalica i sl.),
13. nedopušten pristup, zlouporaba ili ugrožavanje sigurnosti prostorija i materijalnih sredstava, informatičke opreme i drugih uređaja, računalnog sustava ili internetske mreže Fakulteta ili Sveučilišta,
14. činjenje dostupnim širem krugu osoba neprovjerenih i netočnih podataka o drugim studentima i ostalim članovima sveučilišne zajednice, kao i iznošenje osobnih podataka bez privole studenata, nastavnika i drugih članova sveučilišne zajednice,
15. činjenje dostupnim širem krugu ljudi neprovjerenih i netočnih podataka kojima se grubo narušava ugled Fakulteta,
16. ponavljanje počinjenja stegovnog djela (jednakog ili različitog prethodnome),
17. svi postupci i radnje koje su zakonom utvrđene kao kaznena djela,
18. sudjelovanje u bilo kojem obliku nastave ili drugim oblicima rada na Fakultetu pod utjecajem alkohola ili opojnih droga, odnosno sudjelovanje u aktivnostima vezanih uz status studenta pod utjecajem alkohola ili opojnih droga,
19. neovlašteno snimanje djelatnika Fakulteta ili bilo kojeg oblika nastave i/ili distribucija takvih materijala,
20. davanje lažnog iskaza tijekom stegovnog postupka u kojem student sudjeluje kao svjedok.

Članak 5.

Ako se u jednom stegovnom postupku utvrdi stegovna odgovornost studenta za počinjenje više stegovnih djela koja je počinio jednom ili više radnji, za svako stegovno djelo utvrdit će se mjera, a zatim će se, na temelju cjelokupnih okolnosti utvrđenih u postupku, izreći jedinstvena mjera.

**III. STEGOVNE MJERE**

**Članak 6.**

1. Za stegovna djela iz ovog Pravilnika studentima se mogu izreći sljedeće stegovne mjere:
2. javna opomena,
3. opomena pred isključenje s Fakulteta,
4. privremena zabrana pristupanja određenim oblicima provjere stečenih ishoda učenja,
5. privremena zabrana pohađanja određenih oblika nastave,
6. privremeno isključenje s Fakulteta,
7. trajno isključenje s Fakulteta.
8. Stegovne mjere javna opomena i opomena pred isključenje s Fakulteta izriču se u pravilu za lakša stegovna djela iz članka 3. ovog Pravilnika kad su, obzirom na sve okolnosti izvršenja stegovnog djela, primjerene i kad mogu imati odgojno djelovanje na studenta. Odluka o utvrđenoj stegovnoj odgovornosti i izrečenim stegovnim mjerama javna opomena i opomena pred isključenje s Fakulteta izvršava se objavom obavijesti na oglasnim pločama Fakulteta i fakultetskih odsjeka i na internim mrežnim stranicama Fakulteta (intranet) u trajanju godinu dana. Obavijest o donesenoj odluci sadrži ime i prezime studenta, studij, studijsku godinu u koju je student upisan, odsjek, počinjeno stegovno djelo te odluku o stegovnoj mjeri.
9. Stegovne mjere zabrana pristupanja određenim oblicima provjere stečenih ishoda učenja, zabrana pohađanja određenih oblika nastave i privremeno isključenje s Fakulteta izriču se u pravilu za teža stegovna djela iz članka 4. ovog Pravilnika na vrijeme najduže do godine dana od dana konačnosti odluke o stegovnoj odgovornosti studenta.
10. Stegovne mjere privremene zabrane pristupanja određenim oblicima provjere stečenih ishoda učenja te privremene zabrane pohađanja određenih oblika nastave i/ili provjera stečenih ishoda učenja mogu se izreći samo za jedan kolegij, za neke ili za sve kolegije koje student može polagati tijekom vremenskog perioda na koji je stegovna mjera izrečena.
11. Stegovna mjera trajno isključenje s Fakulteta izriče se za ponavljanje istog ili počinjenje drugog težeg stegovnog djela iz članka 4. ovog Pravilnika ili za počinjenje težeg stegovnog dijela s teškim posljedicama ili pod izraženim otegotnim okolnostima. Student kojem je izrečena stegovna mjera trajnog isključenja s Fakulteta gubi status studenta.
12. Odluka o izrečenoj stegovnoj mjeri pohranjuje se u studentski dosje. O izvršenju odluke skrbi fakultetski odsjek koji je u ime Fakulteta nositelj studija na koji je student upisan. Stegovne mjere izriču se za vrijeme trajanja studija.
13. Obavijesti o svim donesenim odlukama o utvrđenoj stegovnoj odgovornosti i izrečenim svim navedenim mjerama mogu se objaviti na internim mrežnim stranicama Fakulteta i fakultetskih odsjeka (intranet) i/ili oglasnim pločama Fakulteta u svrhu postizanja pedagoškog učinka, izražavanja osude zbog počinjenja stegovnih djela te jačanja povjerenja članova akademske zajednice u pravično postupanje ukoliko Povjerenstvo tako odluči.
14. Postojanje olakotnih ili otegotnih okolnosti utvrđuje Povjerenstvo tijekom stegovnog postupka te ono može dovesti do promjene prvotne kvalifikacije stegovnog djela navedene u pozivu i/ili primjene drugačije stegovne mjere od propisane Pravilnikom za dano stegovno djelo.

**IV. STEGOVNI POSTUPAK**

**Članak 7.**

1. Odgovornost studenta za počinjena stegovna djela utvrđuje se u stegovnom postupku.
2. Stegovni postupak pokreće se prijedlogom za utvrđivanje odgovornosti studenta za počinjeno stegovno djelo. Prijedlog za utvrđivanje odgovornosti studenta može podnijeti zaposlenik ili suradnik Fakulteta, oštećeni student, te predsjednik Studentskog zbora PMF-a, u roku od 15 dana od dana saznanja za stegovno djelo i počinitelja. Prijedlog za utvrđivanje odgovornosti studenta podnosi se predsjedniku Stegovnog povjerenstva. Prijedlog za utvrđivanje odgovornosti studenta mora biti obrazložen i mora sadržavati:
3. ime i prezime te JMBAG studenta ako je poznat podnositelju prijedloga,
4. datum saznanja za stegovno djelo i počinitelja,
5. opis stegovnog djela, te činjenice koje su od utjecaja za utvrđivanje stegovne odgovornosti,
6. prijedlog svjedoka (ako je primjenjivo),
7. potpis podnositelja prijedloga.

Podnositelj prijedloga, ako je u posjedu istih, treba prijedlogu priložiti materijalne dokaze, izjave oštećenika i/ili svjedoka i druge materijale koji potkrjepljuju navode u prijedlogu.

1. Stegovni postupak je hitan.

**Članak 8.**

1. O stegovnoj odgovornosti studenta odlučuje Stegovno povjerenstvo u stegovnom postupku.
2. Stegovno povjerenstvo se sastoji od predsjednika i četiri člana. Predsjednik i članovi imaju zamjenike. Stegovno povjerenstvo se imenuje na vrijeme od dvije godine.
3. Predsjednika, zamjenika predsjednika, članove i zamjenike članova Stegovnog povjerenstva imenuje dekan i to: predsjednika, zamjenika predsjednika, te dva člana i zamjenike članova iz redova nastavnika i suradnika Fakulteta na prijedlog Fakultetskog kolegija, a dva člana i zamjenike članova iz reda studenata na prijedlog Studentskog zbora PMF-a.
4. U radu Stegovnog povjerenstva sudjeluje i zapisničar bez prava na odlučivanje. Stručne poslove za potrebe Stegovnog povjerenstva obavlja stručna Služba Dekanata.

**Članak 9.**

1. Predsjednik Stegovnog povjerenstva dužan je u roku od 15 dana od dana primitka prijedloga za utvrđivanje odgovornosti studenta iz članka 7. stavka 2. ovog Pravilnika sazvati Stegovno povjerenstvo radi utvrđivanja stegovne odgovornosti studenta, zakazati raspravu, te dostaviti poziv studentu protiv kojeg se pokreće stegovni postupak, a po potrebi i svjedocima. U opravdanim okolnostima (npr. razdoblje u kojem nema nastavnih aktivnosti i sl.) taj rok može iznositi 30 dana. O mjestu i vremenu održavanja rasprave bit će obaviješten studentski pravobranitelj PMF-a putem elektroničke pošte.
2. Studentu protiv kojeg se pokreće stegovni postupak dostavlja se poziv za raspravu s naznakom da se poziva na iznošenje obrane u vezi konkretnog stegovnog djela, te da ima pravo obratiti se studentskom pravobranitelju radi sudjelovanja u postupku odnosno na branitelja.
3. Poziv za raspravu iz prethodnog stavka ovog članka studentu se dostavlja na adresu elektroničke pošte koju je student prijavio kao sredstvo elektroničke komunikacije prilikom upisa te na službenu adresu elektroničke pošte studenta. U slučaju da student izbjegava dostavu ili u Referadi za studije nije prijavio ispravnu adresu, dostava poziva za raspravu će se još jednom pokušati obaviti na prijavljenoj adresi u narednom roku od 15 dana te još jednom na službenu adresu elektroničke pošte studenta. Ako ni ta dostava ne uspije, dostava poziva će se obaviti stavljanjem poziva na oglasnu ploču Fakulteta i fakultetskog odsjeka.
4. Predsjednik Stegovnog povjerenstva može zatražiti dodatne podatke o studentu protiv kojeg je pokrenut stegovni postupak od nadležne referade za studije i/ili od osoba za koje se pretpostavlja da raspolažu s informacijama relevantnima za konkretan stegovni postupak.

**Članak 10.**

1. Rasprava pred Stegovnim povjerenstvom može se održati ukoliko je na raspravi nazočna najmanje natpolovična većina članova Povjerenstva od kojih jedan član obavezno mora biti predstavnik studenata.
2. Prije početka rasprave predsjednik Stegovnog povjerenstva utvrđuje tko je nazočan, odnosno odsutan, te postoje li sve potrebne pretpostavke za održavanje rasprave.
3. Ukoliko student protiv kojeg se vodi stegovni postupak ne dođe na raspravu iako mu je poziv uredno dostavljen, a nije pismeno zatražio odgodu, rasprava se može održati i u njegovoj odsutnosti. Ukoliko se utvrdi da student nije uredno pozvan, odnosno da nisu ispunjeni uvjeti iz članka 9. stavka 3. ovog Pravilnika, rasprava se mora odgoditi i studentu se mora omogućiti da na sljedećoj raspravi iznese svoju obranu ili da se pismenim putem izjasni o prijedlogu za utvrđivanje odgovornosti iz članka 7. stavka 2. ovog Pravilnika.

**Članak 11.**

1. O raspravi pred Stegovnim povjerenstvom vodi se zapisnik u kojeg se unose podaci od značaja za donošenje odluke. Zapisnik vodi stručni djelatnik Fakulteta.
2. U zapisniku se obavezno navode podaci o sastavu Stegovnog povjerenstva, o zapisničaru, mjestu i vremenu održavanja rasprave, o studentu protiv kojeg se vodi stegovni postupak, te o drugim osobama koje su u određenom svojstvu nazočile raspravi. U zapisnik se unosi kratak sadržaj zahtjeva za pokretanje stegovnog postupka, izjava studenta protiv kojeg je stegovni postupak pokrenut, izjave oštećenika i svjedoka, prijedlozi koji su stavljeni, te što je po njima odlučeno i druga pitanja od značaja za donošenje odluke te podaci o vijećanju i glasanju kao i izreka odluke Stegovnog povjerenstva.
3. Izvod iz zapisnika o dijelu rasprave pred Stegovnim povjerenstvom u kojem sudjeluje student protiv kojeg se vodi postupak dostavlja se studentu protiv kojeg se postupak vodi te podnositelju prijedloga.

**Članak 12.**

1. Rasprava započinje čitanjem prijedloga za utvrđivanje odgovornosti studenta iz članka 7. stavka 2. ovog Pravilnika. Nakon što je prijedlog pročitan poziva se student da iznese svoju obranu, te da se izjasni o svim navodima iz prijedloga za utvrđivanje odgovornosti. Predsjednik Povjerenstva upozorit će studenta da nije dužan iznijeti svoju obranu, niti se izjasniti o navodima iz prijedloga. Za vrijeme dok student iznosi svoju obranu, eventualno pozvani svjedoci ne prisustvuju raspravi.
2. Nakon što iznese svoju obranu, a u cilju utvrđivanja svih relevantnih činjenica, članovi Stegovnog povjerenstva mogu postavljati pitanja studentu o svim navodima iz prijedloga za utvrđivanje odgovornosti studenta.
3. Po potrebi pristupa se ispitivanju podnositelja prijedloga i svjedoka. Predsjednik Povjerenstva upozorit će svakog podnositelja prijedloga i svjedoka prije njegovog iskaza na dužnost iznošenja istine. Po potrebi, predsjednik Povjerenstva će suočiti podnositelja prijedloga i svjedoke, te pojedinog podnositelja prijedloga i/ili svjedoka sa studentom protiv kojeg se vodi stegovni postupak.
4. Nakon saslušanja svjedoka po potrebi se mogu saslušati i vještaci, čitaju se spisi, isprave i izjave osoba koje ne prisustvuju raspravi.
5. Po završetku dokaznog postupka, a nakon što su raspravljene i utvrđene sve činjenice relevantne za donošenje odluke o stegovnoj odgovornosti studenta, predsjednik Stegovnog povjerenstva zaključuje raspravu.
6. O stegovnoj odgovornosti studenta Stegovno povjerenstvo vijeća i glasa bez prisutnosti javnosti, a odluku o stegovnoj odgovornosti donosi većinom glasova ukupnog broja članova Povjerenstva.
7. Pri izricanju stegovne mjere Stegovno povjerenstvo je dužno uzeti u obzir: stupanj odgovornosti studenta, uvjete pod kojima je povreda izvršena, prijašnji rad i ponašanje studenta, težinu povrede i njene posljedice, olakotne i otegotne okolnosti koje se utvrde tijekom postupka.
8. Rasprava pred Povjerenstvom u pravilu je javna, ali u pojedinim slučajevima, kada Povjerenstvo ocijeni da je to opravdano, rasprava može biti i zatvorena za javnost. Prijedlog za isključenje javnosti s rasprave može podnijeti student ili bilo koji član Povjerenstva, a odluku o prijedlogu donosi Povjerenstvo prije početka rasprave natpolovičnom većinom glasova nazočnih članova.

**Članak 13.**

1. Stegovno povjerenstvo može studenta osloboditi odgovornosti ukoliko utvrdi da student nije počinio stegovno djelo koje mu se stavlja na teret, odnosno ukoliko postoje okolnosti koje isključuju njegovu odgovornost ili ako ne nađe dokaza na strani studenta o učinjenoj povredi.
2. Ukoliko Stegovno povjerenstvo utvrdi stegovnu odgovornost studenta donosi odluku o izricanju stegovne mjere iz članka 7. ovog Pravilnika. Ako je u izvršenju stegovnog djela Fakultetu i/ili fakultetskom odsjeku učinjena i imovinska šteta Stegovno povjerenstvo odlučit će i o toj vrsti odgovornosti studenta, o visini štete prema tržišnim uvjetima, a po potrebi na temelju mišljenja ovlaštenog vještaka, te o načinu nadoknade štete.
3. Ukoliko student štetu iz prethodnog stavka ovog članka Fakultetu i/ili fakultetskom odsjeku ne nadoknadi na način i u rokovima utvrđenim odlukom o stegovnoj odgovornosti studenta i o izricanju stegovne mjere, Fakultet ima pravo štetu od studenta potraživati putem nadležnog suda.
4. Odluka o stegovnoj odgovornosti studenta i o izricanju stegovne mjere izrađuje se u pisanom obliku, te se dostavlja studentu i podnositelju prijedloga za utvrđivanje odgovornosti iz članka 7. stavka 2. ovog Pravilnika. Dostava odluke studentu vrši se na način utvrđen u članku 9. stavku 3. ovog Pravilnika.

**Članak 14.**

1. Protiv odluke o stegovnoj odgovornosti i o izricanju stegovne mjere iz prethodnog članka ovog Pravilnika student ima pravo podnijeti prigovor dekanu Fakulteta u roku od 8 dana od dana primitka odluke. Prigovor se podnosi u pisanom obliku.
2. Dekan može prigovor studenta iz prethodnog stavka ovog članka odbiti i potvrditi odluku Stegovnog povjerenstva, može preinačiti odluku Stegovnog povjerenstva ili može, uz uputu, predmet vratiti na ponovno postupanje Stegovnom povjerenstvu sukladno odredbama ovog Pravilnika.
3. Odluka o stegovnoj odgovornosti studenta i o izricanju stegovne mjere postaje konačna i izvršava se protekom roka za podnošenje prigovora, odnosno, u slučaju podnošenja prigovora, danom dostavljanja drugostupanjske odluke po prigovoru.

**Članak 15.**

Na stegovni postupak iz ovog Pravilnika supsidijarno se primjenjuju odredbe Zakona o kaznenom postupku.

**V. ZASTARA**

**Članak 16.**

1. Zastara stegovnog gonjenja nastupa u svakom slučaju kad proteknu 2 godine od dana kada je stegovno djelo počinjeno.

**VI. EVIDENCIJE O STEGOVNIM MJERAMA**

**Članak 17.**

1. O izrečenim stegovnim mjerama vodi se posebna evidencija. Evidenciju vodi nadležna Referada za studije. Evidencija se obavezno zaključuje na kraju svake akademske godine.
2. Evidencija iz prethodnog stavka ovog članka sadrži:
* ime, prezime i JMBAG studenta kojem je izrečena stegovna mjera, te naziv studija na koji je upisan,
* KLASU, URBROJ i datum odluke o izrečenoj stegovnoj mjeri,
* naziv stegovne mjere iz odluke o izrečenoj stegovnoj mjeri,
* naziv stegovnog djela za koje je izrečena stegovna mjera.

**VII. PRIJELAZNE I ZAVRSNE ODREDBE**

**Članak 18.**

Stegovni postupci pokrenuti prije stupanja na snagu ovog Pravilnika provest će se prema propisima koji su vrijedili u trenutku pokretanja postupaka.

**Članak 19.**

Ovaj Pravilnik se primjenjuje pod jednakim uvjetima i na sve osobe u statusu izvanrednog studenta, one osobe koje nemaju status redovitog studenta na Fakultetu, ali polažu ispite i završavaju studij bez studentskih prava, na studente ,,goste", studente na razmjeni, kao i sve druge polaznike stručnog usavršavanja.

**Članak 20.**

Ovaj Pravilnik stupa na snagu osmog dana od dana objavljivanja na oglasnoj ploči i na internetskoj stranici Fakulteta.

Danom stupanja na snagu ovog Pravilnika prestaje važiti Pravilnik o stegovnoj odgovornosti studenata Prirodoslovno-matematičkog fakulteta Sveučilišta u Zagrebu, KLASA: 003-05/10-01/1, URBROJ: 251-58-201-11-12 od 15. ožujka 2011., KLASA: 003-05/16-01/3, URBROJ: 251-58-10201-17-3 od 4. travnja 2017., KLASA. 003-05/19-01/19, URBROJ: 251-58-10201-19-3 od 10. prosinca 2019.

KLASA:

UBROJ:

Zagreb,

 DEKAN

 Prof. dr. sc. Mirko Planinić

Ovaj Pravilnik objavljen je na oglasnoj ploči i internetskoj stranici Fakulteta X.X.XXXX. i stupa na snagu X.X.XXXX.

GLAVNI TAJNIK

Ivana Šimić, mag. iur.